חברת הכנסת לשעבר חנין זועבי תועמד לדין בכפוף לשימוע בחשד לעבירות שבוצעו לכאורה במסגרת מערכות הבחירות לכנסת ולרשויות המקומיות לפני שש שנים. לפי הודעת היועץ המשפטי לממשלה אביחי מנדלבליט ופרקליט המדינה שי ניצן לעורכי דינה של זועבי הבוקר (ה'), היא חשודה בזיוף בנסיבות מחמירות, שימוש במסמך מזויף, רישום כוזב במסמכי תאגיד, ניסיון לקבלת דבר במרמה בנסיבות מחמירות והלבנת הון. כמו כן תועמד לדין מפלגת בל"ד, שמטעמה כיהנה זועבי.

תועמד לדין בכפוף לשימוע. חנין זועבי בכנסת (צילום: אוהד צויגנברג)

במקביל, הודיעה המחלקה הכלכלית בפרקליטות המדינה ל-35 חשודים נוספים בפרשה כי נשקלת העמדתם לדין, בכפוף לשימוע, בגין עבירות של קבלת דבר במרמה בנסיבות מחמירות, זיוף בנסיבות מחמירות, שימוש במסמך מזויף, רישום כוזב במסמכי תאגיד והלבנת הון. בין החשודים בכירים במפלגה ובהם המזכ"ל לשעבר עוואד חוסיין, חברי הוועד המרכזי במפלגה מוראד חדאד ועזאלדין בדראן, ואחראי מחוז המשולש מטעם המפלגה, עו"ד ריאד מחאמיד.

הפרשה נחשפה בספטמבר 2016. היא נפתחה באישור היועץ המשפטי לממשלה לשעבר יהודה וינשטיין בהתאם להמלצת פרקליט המדינה לנוכח ממצאי דו"ח מבקר המדינה. בינואר 2018 המליצה המשטרה להעמיד לדין את זועבי, וכן את יו"ר המפלגה ג'מאל זחאלקה וחבר הכנסת ג'מעה אזברגה, לצד בכירים נוספים במפלגה.

פרשת הזיוף והמרמה לכאורה בוצעה בעיקרה כלפי מבקר המדינה, בנושא כספים שקיבלה המפלגה בשתי מערכות בחירות, הכלליות והמקומיות, שהתקיימו בשנת 2013. הפרשה כוללת חשדות לדיווחים שקריים ולהצגת מצגים כוזבים למבקר המדינה בנוגע למקור כספים שקיבלה המפלגה ולהצגתם ככספי תרומות ממאות אזרחים פרטיים, לכאורה בניגוד לאמת, תוך ביצוע עבירות של זיוף, שימוש באלפי מסמכים מזויפים לשם ביסוס המרמה, רישום כוזב במסמכי תאגיד והלבנת הון.

הפגנת תמיכה בבל"ד ב-2016

"במסגרת חקירת הפרשה נחשפה מרמה מאורגנת, רחבה ושיטתית הן מבחינת היקף הפעילות וריבוי המעורבים, הן מבחינת מורכבות ותחכום המעשים, שנועדו להכניס למערכת הפוליטית כספים שלא כדין", נכתב בהודעת משרד המשפטים.

בדו"חות הכספיים השקריים, רשימות התורמים הכוזבות ובמסמכי הקבלות המזויפות שהוגשו, הציגה המפלגה במרמה, שקיבלה במערכות הבחירות לפני שש שנים תרומות לגיטימיות כביכול בסך כולל של כ-3.2 מיליון שקלים. בכך קיבלה המפלגה את האפשרות להפקיד כספים אסורים בחשבון הבנק שלה וקיבלה את האפשרות להשתמש בהם.

בבל"ד דחו על הסף את ההאשמות נגדם ונגד זועבי וחברים אחרים במפלגה, "חקירת הנושא הסתיימה לפני כשלוש שנים, והפרקליטות חיכתה כל הזמן הזה כדי להודיע על החלטותיה ערב הבחירות, כל זאת כדי לפגוע בבל"ד וברשימה המשותפת ובציבור המצביעים הערבים", מסרו במפלגה, "מדובר בעניין מנהלי שהוא מסמכותו של מבקר המדינה, וכך טופלו עניינים כאלה עברו כל המפלגות. העברת הנושא מטיפול מנהלי לטיפול פלילי הוא צעד נקמני של רדיפה פוליטית, ובחירת מועד ההודעה ערב הבחירות מצביע על כך בבירור".